Dýraþjónusta Reykjavíkur fangaði og fjarlægði kött í Vesturbæ Reykjavíkur á laugardag án þess að láta eigendur hans vita. Kötturinn slapp úr vörslu borgarinnar og er nú týndur í Laugardal.
Guðmundur Felixson er annar eigenda kattarins Nóru. Hann furðar sig á vinnubrögðum borgarinnar í málinu.
það kom starfsmaður frá Reykjavíkurborg og fjarlægði köttinn okkar án þess að láta okkur vita. Það var enginn sem heyrði í okkur eða neitt og ég vissi að við ættum þennan nágranna og hún hafði einhvern tímann sagt að hún myndi mögulega nýta þetta úrræði þannig ég heyrði í henni og hún sagði mér að hún hefði látið Reykjavíkurborg fjarlægja köttinn og það var í rauninni bara við sem þurftum að rannsaka þetta sjálf og finna út úr því hvar kötturinn væri.
Þau hafi ekki náð sambandi við dýraþjónustuna fyrr en meira en sólarhring eftir að Nóra var handsömuð. Þá hafi þeim verið tjáð að hún væri týnd. Hann segist ekki vita hvert var kornið sem fyllti mælinn og varð til þess að Nóra var fönguð.
Það sem hún hefur gert af sér er að kúka í beðið hjá nágrannanum sem er vissulega ónæði og hún klórar upp einhverjar plöntur sem nágranninn er að reyna að gróðursetja, sem er auðvitað mjög leiðinlegt. En ég get ekki séð að það sé akút tilfelli sem krefst þess að kötturinn sé fjarlægður úr hverfinu sem er nú þegar uppfullt af köttum. Þannig að okkur finnst þetta ansi sérstakt.
Þorkell Heiðarsson, starfsmaður dýraþjónustu Reykjavíkurborgar, segir að ítrekaðar kvartanir hafi borist frá íbúum á þessu tiltekna svæði.
Þannig að það var ákveðið eftir nokkuð langan tíma, þetta hefur verið að gerast í margar vikur þessar kvartanir, að setja út gildru til þess að fá á hreint uppruna kattarins og slíkar gildrur eru leyfðar til að fanga ketti undir vissum kringumstæðum í samræmi við kattasamþykkt borgarinnar
Þorkell segir að sjaldan sé gripið til þessa ráðs en þegar það er gert sé köttum með ól sleppt á staðnum. Hjá ólarlausum köttum þurfi að lesa örmerkingu áður en eigendur finnast, sem getur reynst erfitt.
Reykjavíkurborg hefur leitað Nóru síðan hún hvarf en síðast sást til hennar í morgun.
Köttur úr Vesturbæ Reykjavíkur týndist í Laugardal eftir að Reykjavíkurborg fangaði hann og fjarlægði úr hverfi sínu á laugardag. Eigendur hans furða sig á vinnubrögðum borgarinnar. 